VIESTURA KAIRIŠA FILMA “PILSĒTA PIE UPES”
MĀCĪBU PALĪGMATERIĀLI SKOLOTĀJIEM

Auditorija: 9. - 12. klase
Mācību priekšmeti: latviešu valoda, literatūra, vēsture, ģeogrāfija
Atslēgvārdi: vēsture, pieaugšana, deportācija, holokausts, Latgale

Saturs:
1. Filmas “Pilsēta pie upes” saturs; 
2. Uzdevumi; 
3. Tēma diskusijai.

Filmas apraksts
“Pilsēta pie upes” (latgaliski: “Piļsāta pi upis”) ir režisora Viestura Kairiša veidots attiecību stāsts uz pagājušā gadsimta 30.-40. gadu vēsturisko pārmaiņu fona. Pirmo reizi vienā Latvijas filmā ietverti daudzi un dažādi vēsturiskie notikumi, kas tobrīd nepielūdzamā ātrumā sekoja cits citam – Ulmaņlaikus nomainīja padomju okupācija, tad nāca nacistu režīms; šajā laika posmā notika arī deportācijas un holokausts. Filma uzņemta Latgalē, un tās varoņi runā latgaliešu dialektā, taču visi notikumi reprezentē to, kas tajā laika posmā notika visā Latvijā. Filmas scenārija pamatā ir rakstnieka Gunara Janovska romāns.

Uzdevumi

1. Uzdevums
Laiks: 5 min.
Mācību priekšmeti: latviešu valoda, literatūra, vēsture, ģeogrāfija

Latgale ir filmas notikumu galvenā lokāciju vieta — tā uzņemta vietās, kur saglabājusies vecā arhitektūra: Krāslavā, Ludzā, Rēzeknē, Varakļānos, Daugavpilī un Subatē. Filmā attēlotajā laikā šajā reģionā dzīvoja daudz dažādu tautību cilvēku.  

Atzīmē, kādas valodas dzirdamas filmā:

· latviešu
· krievu 
· vācu
· igauņu
· jidišs
· lietuviešu
· latgaliešu

2. uzdevums
Laiks: 10 min.
Mācību priekšmeti: latviešu valoda, literatūra

Filma ir uzņemta latgaliešu dialektā. Šajā dialektā ir daudz vārdu, kuru nozīme nezinātājam ir jāmin.  

1. Caca:
· uzpucējusies skolniece
· rotaļlieta
· matu loka

2. Nui:
· nē
· jā 
· muša

3. Čudnys:
· brīnumdaris
· briesmonis
· savāds

4. Gosts:
· ciemiņš 
· spoks
· krasts

5. Mauduotīs:
· maldīties
· peldēties
· maigoties

6. Sukne:
· sakne
· kleita
· konfekte

7. Stuņdinīks:
· klaidonis
· mikseris
· pulkstenis

8. I:
· un
· tāpēc
· ir

9. Pavuorde:
· pavēdere
· uzvārds
· sakāmvārds

10. Drupeit:
· mazliet
· drupināt
· izārdīt

11. Vuška:
· vecmāmiņa
· kamanas
· aita

12. Lataka:
· krūze
· lāsteka
· kefīrs

13. Pereklis:
· ligzda
· sapulcēšanās vieta
· cilvēks, kas runā rupjības

14. Skrytuļs:
· ļoti apaļīgs cilvēks
· rats, ritenis
· sprogains, lokains

15. Kasdīna:
· pumpas
· ikdiena
· ļoti ziņkārīgs cilvēks

16. Cīši:
· ciešanas
· krūtis
· ļoti

17. Mārga:
· jauna sieviete 
· atzveltne
· rīkle

18. Okuleri:
· brālēni
· plānās pankūkas
· brilles

19. Lai lūbās!:
· Ej pupās!
· Lai veicas!
· Lai labi ķeras!

3. Uzdevums. Diskusija
Laiks: 50 min.
Mācību priekšmeti: vēsture, sociālās zinības, kultūra un māksla

Tēmas diskusijai klasē vai rakstiski individuāli:
a. Vēsturiskie notikumi Latvijā 20. gadsimtā un to ietekme uz cilvēku likteņiem;
b. Izvēle kā noteikta pozīcija. Anša piemērs;
c. Filmas stilistikas nozīme.

Turpinājumā katras tēmas izklāsts.


a.  Vēsturiskie notikumi Latvijā 20. gadsimtā un to ietekme uz cilvēku likteņiem;

Filmā divās stundās atainots viens no sarežģītākajiem laika posmiem Latvijas vēsturē, kad 20. gadsimta 30. un 40. gados īsā laika posmā nomainījās trīs varas: Ulmaņlaiku vietā nāca padomju vara, tad savukārt nacistu režīms. Filmā atspoguļoti vēsturiski fakti, kas šajā laika posmā skāra visu Latviju: holokausts, deportācija, emigrācija, iesaukšana leģionā.

Jautājumi, kuriem var pievērsties:
· Kā varas maiņas ietekmē filmas varoņu rīcību un par kādām īpašībām viņu rīcība liecina? 
· Ar kādiem vizuāliem paņēmieniem filmā parādīta jaunā vara, kas nomaina veco?

b. Izvēle kā noteikta pozīcija. Anša piemērs

Filmas centrālajam varonim Ansim ir ķēriens uz mākslu. Viņš ir daiļkrāsotājs, un tāds amats noder pie jebkuras varas. Ulmaņlaikā visas šiltes jākrāso zaļas, pie padomju varas – sarkanas. Ansis mīl ebreju meiteni Ziseli, taču meitenes tēvs neatbalsta šis attiecības. Un tad uzrodas Naiga, kura Ansim arī patīk. Ansim pieaugot un sākot izprast jūtu pasauli, iejaucas vēsturiskie notikumi, kas visu sagroza un sarežģī. Kādā brīdī ir jāpieņem lēmums.

Jautājumi, kuriem var pievērsties:
· Kā mainās Ansis filmas notikumu gaitā?
· Kāpēc Ansis nolemj palīdzēt Ziselei un kā rīkotos tu Anša vietā?
· Ko nozīmē varonīga rīcība un kā tā varētu izpausties saistībā ar politiskajiem notikumiem Eiropā 2022. gadā?

Ieteicams papildus: filmas māksliniece Ieva Jurjāne iesaka iepazīties ar  filmēšanas vietām Latgalē:
 https://www.la.lv/filmas-pilsata-pi-upis-maksliniece-ieva-jurjane-iesaka-piedzivot-filmesanas-vietas-latgale

c.  Filmas stilistikas nozīme

Filmā izmantots neparasts stilistiskais paņēmiens – slīpais horizonts. Šis māksliniecisks paņēmiens ir atsauce uz reiz netālu Vitebskā dzīvojošo mākslinieku Marku Šagālu. 

Jautājumi, kuriem pievērsties:
· Kāpēc filmas operators ir izvēlējies šādu māksliniecisku paņēmienu (skat. attēlu)?
· Kādi citi vizuāli vai audiāli paņēmieni raksturīgi šajai filmai?

            Marka šagāla glezna    /   Kadrs no filmas 

